Diari Oficial de la Generalitat Valenciana


Sumari del DOGV 9962, del 22-10-2024 (2024/10342)

RESOLUCIÓ de 16 d'octubre de 2024, del conseller d'Agricultura, Aigua, Ramaderia i Pesca, per la qual es convoquen les ajudes de l'any 2024 per a la millora del proveïment i la reducció de pèrdues en xarxes a municipis menors de 20.000 habitants de la Comunitat Valenciana, i se n'establixen les bases reguladores.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9962

Data del DOGV
:   22-10-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/10971

CVE
:   PJKE-M-9155-85352

Data del document
:   16-10-2024

Organisme emissor
:   Conselleria d'Agricultura, Aigua, Ramaderia i Pesca

Tipus de document
:   Resolució

Anàlisi jurídica

 Descriptors 

:   * ajuda pública
    * sanejament públic
    * administració local

El Consell Europeu va acordar el 21 de juliol de 2020 un instrument excepcional de recuperació temporal denominat Next Generation EU per a fer front a les conseqüències econòmiques i socials de la pandèmia, el nucli del qual està constituït pel Mecanisme de recuperació i resiliència (d’ara en avant, MRR), la finalitat del qual és donar suport a la inversió i les reformes en els estats membres per a aconseguir una recuperació sostenible i resilient, alhora que es promouen les prioritats ecològiques i digitals de la UE. Per a assolir estos objectius, cada estat membre ha de dissenyar un pla nacional que incloga les reformes i els projectes d’inversió necessaris per a assolir estos objectius. El Govern d’Espanya aprova el Pla de recuperació, transformació i resiliència (d’ara en avant, PRTR), el primer eix del qual reforça la inversió pública i privada per a reorientar el model productiu, impulsant la transició verda. Dins del component 5 «Preservació del litoral i recursos hídrics» s’inclou dins de la inversió núm. 1 relativa a la «Materialització d’actuacions de depuració, sanejament, eficiència, estalvi, reutilització i seguretat d’infraestructures», un pla per a la «Millora del proveïment i reducció de pèrdues en xarxes de xicotets i mitjans municipis», perquè, en municipis menors de 20.000 habitants, es puguen dur a terme inversions en els sistemes de proveïment per a la millora de l’eficiència, la reducció de pèrdues en les xarxes de distribució i la reparació i millora de la captació, els depòsits i les instal·lacions de potabilització en xicotets i mitjans municipis, en què el cost d’estes actuacions n’impossibilita l’execució real pel titular, i l’efecte d’açò es traduïx en un important estalvi d’aigua i energia, i en una millor garantia de subministrament.

Per l'Acord del Consell de Ministres de 6 de juliol de 2021 s’autoritza la proposta de distribució territorial per a l’execució de crèdits gestionats per les comunitats autònomes i les ciutats de Ceuta i Melilla, per al sotmetiment a la Conferència Sectorial de Medi Ambient, en el marc dels components 4 «Conservació i restauració d’ecosistemes i la seua biodiversitat» i 5 «Preservació de l’espai litoral i dels recursos hídrics» del PRTR per a l’exercici pressupostari 2021, per un import total de 685.568.947 euros.

En la sessió de la Conferència Sectorial de Medi Ambient celebrada en data 9 de juliol de 2021, es va adoptar l’acord pel qual s’aproven els criteris de repartiment i la distribució territorial de crèdits referits en l’apartat anterior. En este acord s’establix que les comunitats autònomes hauran d’aprovar les bases de les convocatòries de concessió d’estes ajudes. El Pla de millora del proveïment i reducció de pèrdues en xarxes de xicotets i mitjans municipis té com a objectiu accelerar les inversions necessàries durant el trienni 2021-2023, concentrant en esta convocatòria un total de 100 milions € del PRTR, perquè en municipis menors de 20.000 habitants es puguen dur a terme inversions en els sistemes de proveïment per a la millora de l’eficiència, la reducció de pèrdues en les xarxes de distribució i la reparació i la millora de la captació, els depòsits i les instal·lacions de potabilització en xicotets i mitjans municipis, a on el cost d’estes actuacions n’impossibilita l’execució real pel titular, i l’efecte d’açò es traduïx en un important estalvi d’aigua i energia, i en una millor garantia de subministrament en ajuda per a la construcció d’estes infraestructures; 7.017.390 € de la dotació pressupostària de les quals recauen a la Comunitat Valenciana.

En la sessió de la Conferència Sectorial de Medi Ambient celebrada el 20 de juny de 2022, es va acordar ampliar en un termini màxim de 6 mesos (fins al 9 de gener de 2023) la data per a la resolució de les convocatòries per a millora del proveïment i la reducció de pèrdues en xarxes de xicotets i mitjans municipis, sempre que en la data de venciment actual, 9 de juliol de 2022, la comunitat autònoma haja publicat la convocatòria d’ajudes en el seu butlletí oficial, és a dir, hi haja certesa sobre la seua resolució. Es proposa igualment prorrogar en 6 mesos el termini establit en la fita intermèdia de compliment, fins a 30 de juny de 2024, i mantindre l’import establit en esta fita, així com la data final d’execució i la contribució a l’objectiu CID núm. 76 establit en l’acord. En cas contrari, s’aplicarà el que establix el paràgraf tercer de l’apartat 4.2 de l’Acord de Conferència Sectorial de 9 de juliol de 2021 quant al reintegrament dels crèdits transferits.

Mitjançant la Resolució de data 1 de juliol de 2022 de la Conselleria d’Agricultura, Desenvolupament Rural, Emergència Climàtica i Transició Ecològica, es van aprovar les bases reguladores i la primera convocatòria d’ajudes per a la millora del proveïment i la reducció de pèrdues en xarxes a municipis menors de 20.000 habitants de la Comunitat Valenciana. D’altra banda, en data 21 de desembre de 2022, mitjançant la Resolució del secretari autonòmic d’Emergència Climàtica i Transició Ecològica, es van concedir les ajudes per a la millora del proveïment i la reducció de pèrdues en xarxes a municipis menors de 20.000 habitants de la Comunitat. En esta convocatòria no es va esgotar el crèdit, ja que els fons atorgats a la Comunitat Valenciana ascendien a 7.017.390 € i l’import total concedit va ser d’1.007.022,88 €, de manera que es van quedar sense concedir 6.010.367,12 €. A este import s’ha d’afegir l’import de 262.265,14 € concedits en esta convocatòria, a causa de la renúncia de dos dels beneficiaris.

En la sessió de la Conferència Sectorial de Medi Ambient celebrada per procediment escrit del 23 al 31 d’octubre de 2023 es va acordar que «en cas que la convocatòria haja sigut resolta en termini i no s’esgote l’ajuda rebuda, les comunitats autònomes podran llançar successives convocatòries sempre que en estes es garantisca la data d’execució màxima establida en l’acord (1 de juny de 2025), fins a esgotar l’ajuda rebuda». És per això que es convoca la present subvenció amb un crèdit disponible que ascendix a 6.272.632,26 €.

En la sessió de la Conferència Sectorial de Medi Ambient celebrada per videoconferència el 24 de juliol de 2024, es va aprovar l'Acord pel qual es modifiquen i actualitzen els acords de l'any 2021 relatius al pla per al «sanejament i depuració d'aglomeracions menors de 5.000 habitants equivalents» i al pla per a la «millora del proveïment i reducció de pèrdues en xarxes de xicotets i mitjans municipis», de la inversió 1 de la component 5 del PRTR, ampliant-se a 30 juny de 2025 la data per a la consecució de la fita intermèdia de compliment i a 30 de juny de 2026 la data en la qual hauran d'estar finalitzades les actuacions.

De conformitat amb l’article 25.2.c de la Llei 7/1985, de 2 d’abril, reguladora de les bases del règim local, i l’article 34.a de la Llei 8/2010, de 23 de juny, de règim local de la Comunitat Valenciana, el municipi exercirà com a competència pròpia el proveïment d’aigua potable a domicili, sent un servici que s’haurà de prestar amb independència de la població, encara que en municipis menors de 20.000 habitants serà la diputació provincial la que en coordine la prestació, bé de manera directa o a través de consorcis, mancomunitats o altres fórmules, llevat que el municipi justifique davant de la diputació que pot prestar el servici a un cost menor, tal com regula l’article 26.2 de la Llei 7/1985.

D’altra banda, l’article 30.1 de la Llei 10/2001, de 5 de juliol, del Pla hidrològic nacional, indica que «el Ministeri de Medi Ambient impulsarà, en l’àmbit de les seues competències, la col·laboració amb les administracions autonòmiques i locals per a la gestió eficaç i sostenible dels proveïments urbans, i promourà, entre altres, l’elevació del rendiment hidràulic dels sistemes, la col·locació de comptadors individuals, la instal·lació de dispositius i tecnologies estalviadores, la realització de dobles xarxes de distribució d’aigües, la limitació de l’ús d’espècies vegetals fortament demandants d’aigua i el foment de l’ús d’aigües reciclades, especialment per a usos esportius, lúdics o recreatius».

La situació real del proveïment en xicotets i mitjans municipis és que, si bé són capaços de prestar el servici, no tenen prou capacitat tècnica i econòmica per a una renovació i millora de la seua xarxa, la qual cosa es traduïx en un envelliment dels sistemes, un increment de les pèrdues d’aigua en la xarxa i una reducció de la garantia de subministrament.

La Comissió Europea posa de manifest de manera recurrent esta situació. Així, en l’últim Informe - País d’Espanya, corresponent a l’any 2020, s’indica en l’apartat 4: Prioritats de reforma, punt 4.5: Sostenibilitat ambiental: «Pel que fa a la gestió de l’aigua, cal més inversió en infraestructures per a reduir les fugues en les xarxes i millorar el subministrament d’aigua i el tractament de les aigües residuals. Segons les dades de l’Institut Nacional d’Estadística (INE), en 2016 es va perdre el 16,3 % de l’aigua subministrada a escala nacional i a la Comunitat Valenciana, el 18,03 %».

El Reial decret 1871/1985, d’11 de setembre, sobre el traspàs de funcions i servicis de l’Administració de l’Estat a la Comunitat Valenciana en matèria de proveïment, sanejament, canalització i defensa de màrgens en zones urbanes, en l’apartat B de l’annex I establix les funcions que es traspassen a la Comunitat Valenciana, i entre estes específica «Programar, executar i finançar, conjuntament amb les corporacions locals afectades, les inversions en les obres del seu interés en matèria de proveïment i sanejament de poblacions i defensa de màrgens en llits urbans».

El Decret 17/2024, de 12 de juliol, del President de la Generalitat, pel qual es determinen el número i la denominació de les conselleries i les seues atribucions, establix una nova estructura de l'Administració del Consell, suprimint, d'una banda i entre altres, la Conselleria d'Agricultura, Ramaderia i Pesca, així com la Conselleria de Medi Ambient, Aigua, Infraestructura i Territori; i, d'altra banda, es crea la Conselleria d'Agricultura, Aigua, Ramaderia i Pesca. L'article 9 del mencionat Decret 17/2024 atribuïx a la Conselleria d'Agricultura, Aigua, Ramaderia i Pesca les competències en matèria d'agricultura, ramaderia, pesca, alimentació, política agrària comuna, regadius i recursos hídrics. Per la seua part, la disposició final segona del mencionat Decret 17/2024 assenyala que «Les referències incloses en les disposicions de caràcter general o en els actes administratius a les conselleries suprimides s'hauran d'entendre fetes als departaments que es creen en este decret, en funció de les competències que se'ls assignen». Per tant, correspon a la Conselleria d'Agricultura, Aigua, Ramaderia i Pesca les competències de l'anterior Direcció General de l’Aigua, actualment denominada Direcció General de l’Aigua i Desenvolupament Rural.

Per la seua part, el Decret 81/2024, de 12 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat, assenyala, en l’article 107, que la Direcció General de l’Aigua i Desenvolupament Rural exercix les funcions establides en l'article 70 de la Llei 5/1983, de 30 de desembre, del Consell, i les altres previstes en l'ordenament jurídic en matèria, entre altres, de planificació, gestió i protecció de recursos hídrics; projectes, construcció i explotació d'infraestructures hidràuliques; estalvi de l'aigua i control i protecció de l'aigua.

Els projectes del Pla per a la millora del proveïment i reducció de pèrdues en xarxes de xicotets i mitjans municipis seran finançats amb càrrec als fons Next Generation EU de l’MRR de la Unió Europea, per la qual cosa els seran aplicables les especialitats previstes en l’article 44 del Reial Decret llei 36/2020, de 30 de desembre, pel qual s’aproven mesures urgents per a la modernització de l’Administració pública i per a l’execució del PRTR i el règim de gestió econòmica financera dels fons vinculats a l’MRR i al React-EU regulat en la secció segona del capítol VI del Decret llei 6/2021, d’1 d’abril, del Consell, de mesures urgents en matèria economicoadministrativa per a l’execució d’actuacions finançades per instruments europeus per a donar suport a la recuperació de la crisi conseqüència de la Covid-19.

Llei 8/2021, de 30 de desembre, de pressupostos de la Generalitat per a l’exercici 2022, en el programa pressupostari 442.99, «MRR. Emergència climàtica i transició ecològica», detalla en la línia S8825000, amb denominació: «Millora del proveïment i reducció de pèrdues en xarxes de xicotets i mitjans municipis», i els beneficiaris previstos seran: ajuntaments de municipis menors de 20.000 habitants de la Comunitat Valenciana.

Mitjançant Acord de 12 de març de 2024, del Consell, pel qual s’autoritza la incorporació de crèdits de l’exercici 2023 a 2024, procedents del Pla de recuperació, transformació i resiliència finançat pel Mecanisme europeu de recuperació i resiliència, es modifica la línia pressupostària aplicable a esta subvenció i la denominació per a l’exercici 2024 és S162300000.

En aplicació dels articles 3.3 i 4.3 del Decret 128/2017, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s’especifica que a les ajudes regulades en esta resolució-convocatòria no els resulta aplicable l’article 107.1 del Tractat de funcionament de la Unió Europea quan l’Estat actua «exercint l’autoritat pública» o quan les entitats públiques actuen «en qualitat d’administracions públiques». Pot considerar-se que una entitat actua exercint l’autoritat pública quan l’activitat en qüestió forma part de les funcions essencials de l’Estat o està relacionada amb estes funcions per la seua naturalesa, pel seu objecte i per les normes a les quals està subjecta. En termes generals, llevat que l’estat membre en qüestió haja decidit introduir mecanismes de mercat, les activitats que formen part intrínseca de les prerrogatives de l’autoritat oficial i que són exercides per l’Estat no constituïxen activitats econòmiques.

Mitjançant la Resolució de 12 de maig de 2023, de la Conselleria d’Agricultura, Desenvolupament Rural, Emergència Climàtica i Transició Ecològica, per la qual es modifica el Pla estratègic de subvencions de la Conselleria d’Agricultura, Desenvolupament Rural, Emergència Climàtica i Transició Ecològica, i els seus organismes públics, per al període 2021-2023, aprovat per la Resolució de 16 de juny de 2021, s’inclouen les noves ajudes associades al PRTR que gestiona la Direcció General de l’Aigua i Desenvolupament Rural. En estos moments, està en tramitació el Pla Estratègic de Subvencions de la Conselleria de Medi Ambient, Aigua, infraestructures i Territori i els seus organismes públics, per al període 2024 – 2026, en el qual s'inclourà esta línia de subvenció (línia nominativa S0660).

D’acord amb el que establix l’article 23 del Decret llei 6/2021, d’1 d’abril, del Consell, de mesures urgents en matèria economicoadministrativa per a l’execució d’actuacions finançades per instruments europeus per a donar suport a la recuperació de la crisi conseqüència de la Covid-19, s’habilita la possibilitat de dictar les bases reguladores i la convocatòria mitjançant una resolució de la persona titular de la conselleria competent.

Per tant, i a fi que s’inicie el procediment de sol·licitud i tramitació de les ajudes, fent ús de les atribucions conferides per l’esmentat article 23 del Decret llei 6/2021, així com les competències que establix l’article 10 del Decret 10/2023, del president de la Generalitat, pel qual es determinen el nombre i la denominació de les conselleries, i les seues atribucions, amb informe previ de l’Advocacia de la Generalitat i de la Intervenció Delegada,

RESOLC

*Primer. Aprovació de les bases reguladores*

Aprovar les bases reguladores de subvenció d’ajudes per a la millora del proveïment i reducció de pèrdues en xarxes a municipis menors de 20.000 habitants de la Comunitat Valenciana, contingudes en l’annex I de la present resolució.

*Segon. Aprovació de la convocatòria*

Aprovar la convocatòria de subvenció d’ajudes per a la millora del proveïment i reducció de pèrdues en xarxes a municipis menors de 20.000 habitants de la Comunitat Valenciana, contingudes en l’annex II de la present resolució, per a l’exercici 2024.

*Tercer. Normativa aplicable*

Reglament (UE) 2021/241, del Parlament Europeu i del Consell, de 12 de febrer de 2021, pel qual s’establix el Mecanisme de recuperació i resiliència, i les seues normes aplicables i d'execució.

Orde HFP/1030/2021, de 29 de setembre, per la qual es configura el sistema de gestió del Pla de recuperació, transformació i resiliència.

Orde HFP/1031/2021, de 29 de setembre, per la qual s’establix el procediment i el format de la informació que han de proporcionar les entitats del sector públic estatal, autonòmic i local per al seguiment del compliment de fites i objectius i d’execució pressupostària i comptable de les mesures dels components del Pla de recuperació, transformació i resiliència.

[Orde HFP/55/2023, de 24 de gener, relativa a l’anàlisi sistemàtica del risc de conflicte d’interessos en els procediments que executen el Pla de recuperació, transformació i resiliència.](https://www.boe.es/buscar/act.php?id=WZZ-S-4977-8194)

[Llei 38/2003, de 17 de novembre, general de subvencions (d’ara en avant, LGS](https://www.boe.es/buscar/act.php?id=FOU-T-8167-46767)).

Llei 39/2015, d’1 d’octubre, del procediment administratiu comú de les administracions públiques (d’ara en avant, LPACAP).

Llei 9/2017, de 8 de novembre, de contractes del sector públic (d’ara en avant, LCSP).

Llei 7/1985, de 2 d’abril, reguladora de les bases del règim local.

Llei 10/2001, de 5 de juliol, del Pla hidrològic nacional.

Reial decret 887/2006, de 21 de juliol, pel qual s’aprova el Reglament de la Llei 38/2003, de 17 de novembre, general de subvencions (d’ara en avant, RLGS).

Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions (d’ara en avant, LHSPS).

Llei 8/2010, de 23 de juny, de règim local de la Comunitat Valenciana.

Decret 118/2022, de 5 d’agost, del Consell, pel qual es regula la inclusió de clàusules de responsabilitat social en la contractació pública i en les convocatòries d’ajudes i subvencions (d’ara en avant, Decret 118/2022).

*Quart. Eficàcia*

Esta resolució tindrà efecte des de l’endemà de publicar-se en el *Diari Oficial de la Generalitat Valenciana*.

De conformitat amb el que establixen els articles 114, 123 i 124 de la Llei 39/2015, d’1 d’octubre, del procediment administratiu comú de les administracions públiques, i els articles 10, 14 i 46 de la Llei reguladora de la jurisdicció contenciosa administrativa, contra esta resolució, que posa fi a la via administrativa, s'hi podrà interposar, potestativament, un recurs de reposició davant del mateix òrgan que dicta l’acte, en el termini d’un mes a comptar de l’endemà de la publicació d’esta resolució en el *Diari Oficial de la Generalitat Valenciana*  o, directament, un recurs contenciós administratiu davant dels jutjats contenciosos administratius de la Comunitat Valenciana en el termini de dos mesos a comptar de l’endemà de la publicació d’esta resolució en el *Diari Oficial de la Generalitat Valenciana*. Tot això, sense perjuí que les persones interessades puguen exercir qualsevol altra via que estimen oportuna.

  

València, 16 d'octubre de 2024

Miguel Barrachina Ros

Conseller d'Agricultura, Aigua, Ramaderia i Pesca

Esta disposició conté annexos. Consulteu-ne la versió en PDF.